Απόφαση της Επιτροπής

της 18ης Μαΐου 2000

που τροποποιεί τήν απόφαση 97/404/ΕΟΚ για τη σύσταση επιστημονικής συντονιστικής επιτροπής και την απόφαση 97/579/ΕΚ σχετικά με τη σύσταση επιστημονικών επιτροπών στον τομέα της υγείας των καταναλωτών και της ασφάλειας των τροφίμων

[κοινοποιηθείσα υπό τον αριθμό Ε(2000) 1343]

(Κείμενο που παρουσιάζει ενδιαφέρον για τον ΕΟΧ)

(2000/443/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 97/404/ΕΚ της Επιτροπής, της 10ης Ιουνίου 1997, για τη σύσταση επιστημονικής συντονιστικής επιτροπής(1), και ιδίως τα άρθρα 3, 4 και 8,

την απόφαση 97/579/ΕΚ της Επιτροπής, της 23ης Ιουλίου 1997, σχετικά με τη σύσταση επιστημονικών επιτροπών στον τομέα της υγείας των καταναλωτών και της ασφάλειας των τροφίμων(2), και ιδίως το άρθρο 5,

Εκτιμώντας τα ακόλουθα:

(1) Τον Ιούλιο 2000 λήγει η θητεία των οκτώ μελών της επιστημονικής συντονιστικής επιτροπής που δεν είναι πρόεδροι άλλης επιστημονικής επιτροπής. Το Νοέμβριο 2000 λήγει η θητεία των μελών των οκτώ τομεακών επιστημονικών επιτροπών. Ως εκ τούτου, πρέπει να οριστούν νέα μέλη το αργότερο έως τον Ιούλιο 2000 για την επιστημονική συντονιστική επιτροπή και έως τον Νοέμβριο 2000 για τις τομεακές επιστημονικές επιτροπές. Προτού ορισθούν τα νέα μέλη, είναι αναγκαία η προσαρμογή των αποφάσεων για τη σύσταση των επιτροπών υπό το φως της εμπειρίας της λειτουργίας τους σε ό,τι αφορά τη διάρκεια της θητείας των μελών, τους κανόνες περί απορρήτου και την ετήσια δήλωση συμφερόντων.

(2) Η μερική ανανέωση των μελών των επιστημονικών επιτροπών είναι δυνατή κατά τη διάρκεια της εντολής (αντικατάσταση μελών που παραιτήθηκαν, αύξηση του αριθμού των μελών). Με στόχο να εξασφαλισθεί η ομαλή λειτουργία και η συνοχή των εργασιών της εν λόγω επιτροπής, αρκεί να περιοριστεί η διάρκεια της θητείας των νέων αυτών μελών ώστε να αντιστοιχεί με τη διάρκεια της υπόλοιπης θητείας των άλλων μελών της επιτροπής. Δεδομένης της συχνά περιορισμένης διάρκειας των εν λόγω μερικών εντολών, πρέπει να προσδιορισθεi ότι ο κανόνας περί περιορισμού της διάρκειας της εντολής που δεν πρέπει να υπερβαίνει τις δύο συνεχόμενες θητείες αφορά μόνο τις πλήρεις θητείες.

(3) Το άρθρο 4 της απόφασης 97/404/ΕΚ προέβλεπε ετήσια δήλωση συμφερόντων ώστε να υπάρχει εγγύηση της ανεξαρτησίας των μελών της επιστημονικής συντονιστικής επιτροπής. Ο εν λόγω κανόνας πρέπει να επεκταθεί στα μέλη της ομάδας ad hoc της επιστημονικής συντονιστικής επιτροπής που θεσπίστηκε από την απόφαση 97/404/ΕΚ, ώστε να ληφθεί υπόψη το μόνιμο καθεστώς της εν λόγω ομάδας. Στην πράξη, ακόμα και αν τα μέλη της ομάδας ad hoc υποβάλλουν ήδη ετήσια δήλωση δυνάμει των κανόνων εσωτερικής διαδικασίας, πρέπει να προβλεφθεί η εν λόγω υποχρέωση στο πλαίσιο της απόφασης.

(4) Δυνάμει του άρθρου 8 της απόφασης 97/404/ΕΚ, οι υποχρεώσεις περί απορρήτου ισχύουν μόνο για τα μέλη της επιτροπής, ενώ δυνάμει του άρθρου 10 της απόφασης 97/579/ΕΚ, οι ίδιες υποχρεώσεις περί απορρήτου ισχύουν τόσο για τα μέλη των επιτροπών όσο και για τους εξωτερικούς εμπειρογνώμονες. Ακόμα και αν οι κανόνες εσωτερικής διαδικασίας που προβλέπονται από τις δύο αποφάσεις για τις υποχρεώσεις περί απορρήτου αφορούν τόσο τα μέλη όσο και τους εξωτερικούς εμπειρογνώμονες, κρίνεται πλέον απαραίτητο να ευθυγραμμιστεί η διατύπωση του προαναφερθέντος άρθρου 8 με αυτή του προαναφερθέντος άρθρου 11,

ΑΠΟΦΑΣΙΖΕΙ:

Άρθρο 1

Η απόφαση 97/404/ΕΚ τροποποιείται ως εξής:

1. Η παράγραφος 5 του άρθρου 3 αντικαθίσταται από το ακόλουθο κείμενο:

"5. Η θητεία των μελών της ΕΣΕ που δεν είναι πρόεδροι επιστημονικής επιτροπής είναι τριετής. Η διάρκεια της θητείας μπορεί να συντομευτεί στην πράξη διορισμού ενός μέλους ώστε να εξασφαλισθεί ότι οι θητείες όλων των μελών λήγουν παράλληλα. Τα μέλη δεν ασκούν τα καθήκοντά τους για περισσότερες από δύο πλήρεις συνεχόμενες θητείες. Μετά την τριετή περίοδο, τα μέλη συνεχίζουν να εκτελούν τα καθήκοντά τους μέχρις ότου αντικατασταθούν ή ανανεωθεί η εντολή τους."

2. Η παράγραφος 2 του άρθρου 4 αντικαθίσταται από το ακόλουθο κείμενο:

"2. Τα μέλη της ΕΣΕ και της ομάδας ad hoc ενημερώνουν την Ευρωπαϊκή Επιτροπή κάθε χρόνο σχετικά με οποιαδήποτε συμφέροντα που ενδέχεται να θεωρηθούν ότι επηρεάζουν την ανεξαρτησία τους."

3. Το άρθρο 8 αντικαθίσταται από το ακόλουθο κείμενο:

"Άρθρο 8

Με την επιφύλαξη των διατάξεων του άρθρου 287 της συνθήκης τα μέλη και οι εξωτερικοί εμπειρογνώμονες υποχρεούνται να μην αποκαλύπτουν πληροφορίες που περιήλθαν στη γνώση τους συνεπεία των εργασιών της ΕΣΕ ή μιας από τις ομάδες εργασίας της, σε περίπτωση που έχουν ενημερωθεί ότι οι πληροφορίες αυτές αφορούν θέμα εμπιστευτικού χαρακτήρα."

Άρθρο 2

Η παράγραφος 1 του άρθρου 5 της απόφασης 97/579/ΕΚ αντικαθίσταται από το ακόλουθο κείμενο:

"1. Η διάρκεια της θητείας των μελών των επιστημονικών επιτροπών είναι τριετής. Η διάρκεια της θητείας μπορεί να συντομευτεί στην πράξη διορισμού ενός μέλους ώστε να εξασφαλισθεί ότι οι θητείες όλων των μελών λήγουν παράλληλα. Τα μέλη δεν ασκούν τα καθήκοντά τους για περισσότερες από δύο πλήρεις συνεχόμενες θητείες. Μετά την τριετή περίοδο, τα μέλη συνεχίζουν να εκτελούν τα καθήκοντά τους μέχρις ότου αντικατασταθούν ή ανανεωθεί η εντολή τους."

Βρυξέλλες, 18 Μαΐου 2000.

Για την Επιτροπή

David Byrne

Μέλος της Επιτροπής

(1) ΕΕ L 169 της 27.6.1997, σ. 86.

(2) ΕΕ L 237 της 28.8.1997, σ. 18.